Il-Kap tal-Oppożizzjoni Dr Simon Busutill illejla saħaq fil-Parlament li l-Prim Ministru Joseph Muscat għandu jirriżenja. Meta kien qiegħed jindirizza l-ftuħ tad-dibattitu dwar il-power station il-ġdida ta’ Delimara, Dr Busuttil qal li l-Oppożizzjoni tistenna li l-Prim Ministru jżomm mal-kelma tiegħu u jirriżenja la darba l-power station il-ġdida mhux se tkun lesta sa Marzu. Fid-diskors tiegħu Dr Busuttil qal l-Prim Ministru kellu jammetti li dak li ilu jgħid sentejn ma kien xejn għajr gidba. Qal li dan id-dibattitu mhux dwar fejn waslet il-power station il-ġdida iżda dwar fiex waslet il-kelma tal-Prim Ministru. Qal li llum qed nitkellmu fuq l-akbar wegħda tal-Prim Ministru li kienet maqsuma fit-tnejn, jiġifieri li se jibni power station f’sentejn biex ikun jista’ jraħħas il-kontijiet tad-dawl u li jekk ma jlestihiex jerfa’ r-responsabbiltà u jirriżenja. Qal li l-Prim Ministru rabat il-karriera politika tiegħu ma’ din il-wegħda kbira għax ried hu. Qal li l-wegħda tiegħu ma rabathiex mar-roħs tal-kontijiet tad-dawl iżda mal-bini tal-power station. Qal li l-bravura mhux li traħħas il-kontijiet iżda li ġġib il-flus biex traħħashom. Dr Busuttil qal li l-Prim  Minsitru kellu jammetti li l-power station mhux se jlestiha kif wiegħed. Qal li l-Prim Ministru għadu lanqas telaq jimxi fuq il-proġett tal-power station u li issa nafu wkoll li kull darba li l-PM qal li l-proġett kien on track kien qed jigdeb għax kien off track. Qal li l-gidba kienet akbar għax ilu jaf li l-power station mhux se tkun lesta. “Beża’ jgħid il-verità u kien qed jgħaddi żmien bin-nies. Qal li l-PM qed jittama li l-poplu jinsa l-wegħda li għamel. Dr Busuttil qal li fil-programm Dissett, il-Prim Ministru kien iddikjara li l-power station se tkun lesta sa Marzu u f’każ li ma tkunx lesta kien se jirriżenja. Huwa qal li fid-dawl tad-dikjarazzjoni li għamel il-Prim Ministru, l-Oppożizzjoni tistenna li l-PM jżomm il-kelma tiegħu jekk huwa kapaċi u għalhekk jirriżenja. Dr Busuttil qal li kieku kien jemmen fil-kultura tar-riżenja, issa wasal il-mument biex iwettaq il-kultura tar-riżenja. Qal li l-poplu qed jistenna biex jara jekk il-PM hux bniedem tal-kelma jew le. Qal li l-Oppożizzjoni kienet qatlu li l-power station ma jistax ilestiha f’sentejn iżda hu xorta baqa’ jmeri s-sewwa magħruf. Qal li l-unika għażla tal-Prim Ministru hi li jirriżenja. Il-PM: hu jrid jeħles minni u jien ma rridx neħles minnu Il-Prim Ministru qal li hu jżomm kelmtu u kkwota dak li qal qabel l-elezzjoni. Il-PM qal li l-Kap tal-Oppożizzjoni huwa vittma tad-delużjonijiet politiċi tiegħu stess. Dr Muscat fetaħ l-intervent tiegħu billi stqarr li kien assurd li l-Oppożizzjoni kienet qed tagħmel mozzjoni dwar il-kontijiet tad-dawl u l-ilma li kienet hi li għolliet meta kienet fil-Gvern.  Huwa qal li l-ewwel darba li saret il-wegħda kien meta l-idroloġista Marco Cremona qal li Dr Muscat jkollu jerfa’ r-responsabbiltà u jirriżenja f’każ li ħadd ma juri interess fl-espressjoni ta’ interess biex jinbena impjat ġdid. Hawnhekk il-Prim Ministru sostna li anke f’dik li hija riċerka bażika l-Kap tal-Oppożizzjoni falla waqt li sostna li kien hemm mat-18-il konsorzju li wera interess f’dan il-proġett. Argumenta li l-Kap tal-Oppożizzjoni jara kif jista’ jagħmel biex mingħalih ifixkel pjan li permezz tiegħu l-familji diġà qed igawdu fi bwiethom. Permezz tat-tnaqqis fil-kontijiet, il-Prim Ministru qal li diġà l-familja ngħataw roħs ta’ €30 miljun fi bwiethom u dan mhux għal din is-sena biss iżda għas-snin li ġejjin. Apparti dan qal li minn Marzu li ġej il-Gvern se jkun qed iwettaq it-tieni parti tal-wegħda tiegħu u jraħħas il-kontijiet lin-negozji. Il-Prim Ministru qal li huwa ironiku li llum qed niddiskutu kontijiet tad-dawl orħos. Qal li fil-passat konna niddiskutu Enemalta b’futur inċert u llum qed niddiskutu garanzija fl-impjiegi tal-ħaddiema tal-Enemalta u minn Enemalta falluta għal Enemalta li qed tqum f’saqajha. Huwa sostna li dak kollu li twiegħed se jkun qed jitwettaq u li l-Gvern se jkompli jraħħas il-kontijiet tad-dawl u l-ilma.